王冕
关河雪霁图为金陵王与道题
飞沙拶人风堕帻，老夫倦作关河客。
归来松下结草庐，卧对寒流雪山白。
悠悠如此四十年，世情脱略忘间关。
今晨见画忽有省，平地咫尺行山川。
鸟道连云出天险，玉树琼林光闪闪。
阴崖绝壑望欲迷，冰花历落风凄惨。
枯槎侧倒银河开，三巴春色随人来。
渔翁舟子相笑语，不觉已过洪涛堆。
溪回浦溆石齿齿，溪上人家成草市。
长林大谷猿鸟稀，小步蹇驴如冻蚁。
西望太白日色寒，青天削出蛾眉山。
人生适意随所寓，抵须历涉穷跻攀。
明朝揽镜成白首，春色又归江上柳。
何如高堂挂此图？浩歌且醉金陵酒。